b"\n_START_ARTICLE_\nKompas\n_START_PARAGRAPH_\nK\xc3\xb3mpas je naprava za dolo\xc4\x8danje strani neba. Naprednej\xc5\xa1i kompas imenujemo busola. _NEWLINE_Osnovni sestavni deli kompasa so igla, limb (\xc5\xa1tevil\xc4\x8dnica) in v\xc4\x8dasih tudi ogledalo z merilno muho. Magnetna igla,ohi\xc5\xa1je, ki je ule\xc5\xbeajena karseda brez trenja, se v odsotnosti drugih zunanjih vplivov poravnava v smeri zemeljskih magnetnih silnic, proti magnetnemu severu. Tako nam igla ka\xc5\xbee referen\xc4\x8dno smer, ki slu\xc5\xbei za navigacijo. Z uporabo limba lahko dolo\xc4\x8damo osnovne strani neba in azimut (kot med izbrano smerjo in magnetnim severom), kar nam skupaj z geografsko karto omogo\xc4\x8da orientacijo in dolo\xc4\x8danje stoji\xc5\xa1\xc4\x8da. _NEWLINE_Kompas so prvotno uporabljali v kitajski geomantiki. Kasneje pa je imel velik pomen pri pomorskih potovanjih.\n_START_SECTION_\nKorekcije kompasa\n_START_PARAGRAPH_\nMagnetna igla kompasa ne ka\xc5\xbee smeri geografskega severa (ki ima zemljepisno \xc5\xa1irino 90\xc2\xb0N), temve\xc4\x8d smer \xc2\xbbmagnetnega\xc2\xab\xc2\xa0severa. Za merjenje smeri  glede na geografski (pravi) sever, moramo izvesti dve korekciji:\n_START_SECTION_\nMagnetna deklinacija\n_START_PARAGRAPH_\nMagnetna deklinacija (oz. magnetna variacija) je razlika med pravim in magnetnim severom, ki jo moramo pri\xc5\xa1teti ali od\xc5\xa1teti od smeri, prikazane na kompasu, da dobimo pravo smer. Njena vrednost se s \xc4\x8dasom spreminja. Podatke o magnetni deklinaciji v neki to\xc4\x8dki dobimo na navti\xc4\x8dnih zemljevidih, kjer je vrisana tako imenovana Ro\xc5\xbea vetrov. Ti zemljevidi imajo dodano tudi letnico izdaje ter letno spremembo deklinacije. Na podlagi teh podatkov izra\xc4\x8dunamo trenutno deklinacijo kot zmno\xc5\xbeek \xc5\xa1tevila let od izdaje zemljevida in letne spremembe deklinacije. Seveda pa po ve\xc4\x8d letih ta izra\xc4\x8dun izgublja na to\xc4\x8dnosti, ker tudi spremembe magnetne deklinacije niso nujno stalne._NEWLINE_Primer:_NEWLINE_Na Ro\xc5\xbei vetrov pi\xc5\xa1e 0\xc2\xb045'E 1991(4'E)._NEWLINE_Variacija za leto 1991 je 0\xc2\xb045'E; letno se pove\xc4\x8duje za 4' (ima predznak E)_NEWLINE_Izra\xc4\x8dun variacije za leto 2013:_NEWLINE_2013-1991 = 22*4' = 88' = 1\xc2\xb028' + 0\xc2\xb04' = 1\xc2\xb032'_NEWLINE_Variacija iz gornjega primera zna\xc5\xa1a pribli\xc5\xbeno 1,5\xc2\xb0E. Variacija je pozitivna, \xc4\x8de magnetni sever ka\xc5\xbee desno oz. vzhodno (E) od pravega (geografskega) severa; in \xc4\x8de magnetna igla ka\xc5\xbee magnetni sever levo oz. zahodno (W) od pravega severa pa je variacija negativna. Iz tega sledi da bi rezultat zgornjega izra\xc4\x8duna uporabili v spodnji formuli kot + 1,5\xc2\xb0)\n_START_SECTION_\nMagnetna deviacija\n_START_PARAGRAPH_\nMagnetna deviacija nastane zaradi vplivov zunanjih magnetnih polj in zaradi popa\xc4\x8ditve le-teh zaradi bli\xc5\xbeine \xc5\xbeeleznih delov, zgradb, gora, le\xc5\xbei\xc5\xa1\xc4\x8d \xc5\xbeelezove rude, itd. Merjenje magnetne deviacije v vozilo vgrajenega kompasa se po zakonu izvaja na dve leti ali po potrebi. Princip merjenja deviacije je kompenzacija, kjer smer, prikazano na magnetnem kompasu primerjamo s smerjo, prikazano na kompasu, ki za delovanje ne uporablja magnetnega polja (npr. na osnovi GPS sistema)._NEWLINE_Pravilo je da se na navti\xc4\x8dnih kartah lahko ri\xc5\xa1ejo samo kursi pravi, ki pa se ga mora izra\xc4\x8dunat po posebni formuli, kjer sta vklju\xc4\x8deni tudi magnetna variacija in deviacija._NEWLINE_Formula:_NEWLINE_Kp = Kk + (+- var.) + (+- \xce\xb4)_NEWLINE_Kp....kurs pravi_NEWLINE__NEWLINE_Kk....kurs kompasni_NEWLINE__NEWLINE_var....variacija_NEWLINE__NEWLINE_\xce\xb4.....deviacija"